สกู๊ป : ผนึกกำลังติดปีก OTOP - SMEs  4.0
กรมท่าอากาศยานเตรียมเปิดพื้นที่สนามบิน 28 แห่งให้ผู้ประกอบการนำผลิตภัณฑ์ OTOP และ SMEs มาจัดจำหน่ายในรูปแบบเดียวกับตลาดคลองผดุงกรุงเกษม ตามนโยบายของนายกรัฐมนตรี เพื่อให้ผู้ประกอบการมีช่องทางจำหน่ายสินค้า และสามารถต่อยอดสู่ตลาดต่างประเทศได้ 

จากดำริของนายกรัฐมนตรี พลเอก ประยุทธ์ จันทร์โอชา ที่ต้องการให้หน่วยงานทุกภาคส่วนจัดพื้นที่ให้ผู้ประกอบการขนาดเล็กจำหน่ายสินค้าได้เหมือนกัน เช่น ตลาดคลองผดุงกรุงเกษม ข้างทำเนียบรัฐบาล จึงนำมาสู่ “โครงการส่งเสริมผลิตภัณฑ์ OTOP และ SMEs ติดปีก 4.0” ภายใต้ความร่วมมือระหว่าง กรมท่าอากาศยาน  สำนักงานมาตรฐานผลิตภัณฑ์อุตสาหกรรม  กรมส่งเสริมอุตสาหกรรม  บริษัท ไทยสมายล์แอร์เวย์ และ ธนาคารพัฒนาวิสาหกิจขนาดกลางและขนาดย่อม หรือ SME  Bank โดยจะมีการจัดพื้นที่ใน 28 ท่าอากาศยาน ที่อยู่ในความดูแลของกรมท่าอากาศยาน  ให้ผู้ประกอบการนำผลิตภัณฑ์ OTOP และ SMEs มาจัดจำหน่าย เพื่อสนับสนุนผู้ประกอบการมีรายได้เพิ่มมากขึ้น 

ขณะที่ กรรมการผู้จัดการ SME  Bank ย้ำถึงแนวคิดการเพิ่มช่องทางขายสินค้าในสนามบิน เนื่องจากเป็นประตูสู่ตลาดต่างประเทศได้ง่าย และสอดคล้องนโยบายของรัฐบาลที่ต้องการให้สินค้าของผู้ประกอบการ SMEs  และ OTOP ไทย ขยายตลาดให้มากขึ้น โดยจัดรูปแบบเดียวกับตลาดคลองผดุงกรุงเกษม ที่สลับหมุนเวียนกันไป เพื่อเปิดโอกาสให้ผู้ประกอบการ SMEs และ OTOP ทั่วไทยมีช่องทางจำหน่ายสินค้าเท่าเทียมกัน 

นอกจากนี้ SME  Bank ยังเปิดโอกาสให้ผู้ประกอบการธุรกิจท่องเที่ยว เข้าถึงแหล่งเงิน ต้นทุนต่ำผ่านโครงการสินเชื่อสนับสนุนธุรกิจท่องเที่ยวและผู้ประกอบการท่องเที่ยวชุมชนวงเงิน 7,500 ล้านบาท เพื่อยกระดับผู้ประกอบการธุรกิจท่องเที่ยวและธุรกิจที่เกี่ยวเนื่องในชุมชนและภูมิภาค

การเปิดพื้นที่ให้ผู้ประกอบจำหน่ายสินค้าในท่าอากาศยาน 28 แห่ง ครอบคลุมทุกภาคทั่วประเทศ ถือเป็นการส่งเสริมผลิตภัณฑ์ OTOP และ SMEs ไทย ให้เป็นที่รู้จักในระดับนานาชาติ สามารถต่อยอดขยายตลาดไปสู่ต่างประเทศได้ นอกจากจะทำให้ผู้ประกอบการมีรายได้เพิ่มขึ้นแล้ว ยังส่งผลดีต่อระบบเศรษฐกิจ นำพาไทยก้าวพ้นกับดักรายได้ปานกลาง สอดคล้องกับนโยบายเศรษฐกิจยุค 4.0 ของรัฐบาล